Mariann Nørgaard går efter en post som rådmand for Teknisk Forvaltning i Aalborg Kommune, og det ønske er så stort for hende, at hun nu i spænding afventer de personlige stemmer. Tina French Nielsen er Venstres borgmesterkandidat, og nogle vil måske mene, at hun derfor står forrest, når der skal uddeles rådmandsposter, men det mener Mariann Nørgaard ikke. - Det kommer an på, om Tina French er interesseret i en anden post, og det skal vi have diskuteret. Jeg har været meget loyal og glad for at være en del af Venstre gennem de sidste tyve år, og det vil jeg blive ved med at være, siger Mariann Nørgaard, der dermed afviser, at hun vil melde sig ud af partiet og blive løsgænger. De personlige stemmer ventes offentliggjort omkring klokken 1 tirsdag nat.

Referat:
Personlige stemmer får stor betydning - Mariann Nørgaard går efter at beholde sin rådmandspost.